Die goeie nuus is dat dit nie rêrig saak maak waar jy persoonlik op die endorfieneskaal inpas nie, veral nie wanneer jy in die Oos-Kaap gaan vakansie hou nie.
Mense verwys juis hierna as die “avontuurprovinsie” en dit raak gou duidelik waarom wanneer jy die Zuurberge binnevaar.
Hoe dieper jy in die klowe afsak, hoe meer voel dit asof jy Hobbits en towenaars daar in die boendoes gaan raakloop.
Hier en daar het yslike varswaterkrappe heen en weer geskarrel. Een van hulle was besig om aan ’n songololo (oftewel ’n duisendpoot) te smul en dit is sonder twyfel die eerste keer in my lewe wat ek hierdie spesifieke gedrag aanskou het.
Reën val eweredig deur die jaar, met die hoogste neerslae gedurende die somer. Vir meer inligting oor die streek, besoek www.addotourism.co.za.
Hayterdale is egter ook ’n uitmuntende bestemming indien jy eerder die enkelspoor op jou eie – of met ’n groep goeie vriende – wil ondervind. Daar is sowat 40 km pasmaakroetes vir sowel die bergfiets- as velddrafbrigade en met ongelooflike staproetes en klowe om teen ’n stadiger pas te gaan verken.
Dis hier waar berugte roetesegmente soos die “Sewe Dwergies” en “Drie Stiefsusters” op jou wag, so maak seker jy eet genoeg pap voordat jy jou fiets opsaal. Dit is ’n uitmuntende dikwielspeelgrond, met bostonnels, berms en houtbruggies wat in ’n orgasme-ritmiese pedaalsessie gaan ontaard.
Verruil jou ysterperd vir ’n regte perd op ’n uitstappie in die Nyathi-afdeling van die Addo-olifantpark. Die twee uur lange oggendritte is ideaal vir beginners, terwyl die langer middagritte ervare ruiters sal pas.
Kuzuko (oftewel die “Plek van Glorie”) kyk uit oor die dramatiese Kabougavlaktes en die Winterberge. Dit beskik oor ’n private watergat slegs vir gaste, wat gereeld deur die Groot Vyf besoek word. Die 24 chalets, elk met sy eie veranda en luuks uitgerus vir ’n prima ondervinding, sorg vir ’n onvergeetlike wilderniswegbreek. Besoek www.kuzuko.com.
Camp Figtree is ’n heiligdom in die hartjie van die natuur en bied rustigheid, gemak en luuksheid in ’n eko-vriendelike omgewing. Die verblyf wissel van ’n gesin-suite tot luukse suites en tente, elkeen met ’n pragtige uitsig. Kontemporêre Suid-Afrikaanse cuisine word in die restaurant bedien. Besoek www.campfigtree.com.